b'\n_START_ARTICLE_\nLaajavuori\n_START_PARAGRAPH_\nLaajavuori on m\xc3\xa4ki Jyv\xc3\xa4skyl\xc3\xa4ss\xc3\xa4 Kortepohjan asuinalueen vieress\xc3\xa4. Alue on vain muutaman kilometrin p\xc3\xa4\xc3\xa4ss\xc3\xa4 kaupungin keskustasta, ja siell\xc3\xa4 on laskettelu- ja vapaa-aikakeskus: Laajavuoren hiihtokeskus eli Hiihtokeskus Laajis. Laajavuoren l\xc3\xa4hell\xc3\xa4 on Vuorilampi-niminen pieni lampi. Laajavuori kohoaa hyppyrim\xc3\xa4kien ja hissien yl\xc3\xa4asemien v\xc3\xa4liss\xc3\xa4 l\xc3\xa4hes 227 metrin korkeuteen. Laajavuoren alueella sijaitsee my\xc3\xb6s Matti Nyk\xc3\xa4sen m\xc3\xa4ki.\n_START_SECTION_\nHistoria\n_START_PARAGRAPH_\nJyv\xc3\xa4skyl\xc3\xa4n p\xc3\xa4\xc3\xa4tt\xc3\xa4j\xc3\xa4t suunnittelivat alueelle hiihtokeskusta vuodesta 1954 alkaen. Sen rakentaminen alkoi vuonna 1961. Ensimm\xc3\xa4inen laskettelurinne (nykyinen kilparinne) avattiin 13. tammikuuta 1963. Hissin pituus oli 250 metri\xc3\xa4, ja nousu maksoi ensimm\xc3\xa4isen\xc3\xa4 talvena 30 penni\xc3\xa4. Murtomaahiiht\xc3\xa4jien tukikohtana oli Jyv\xc3\xa4skyl\xc3\xa4n Hiihtoseuran maja. Suurempi \xe2\x80\x9dkansanrinne\xe2\x80\x9d avattiin laskettelijoiden k\xc3\xa4ytt\xc3\xb6\xc3\xb6n vuonna 1966. Hyppyrim\xc3\xa4ki valmistui 1965 ja se nimettiin Matti Nyk\xc3\xa4sen m\xc3\xa4eksi 22. helmikuuta 1988. Laajavuoren rallipolulla ajettiin vuosittain Suomen rallin erikoiskoe vuosina 1972\xe2\x80\x931996. Jyv\xc3\xa4skyl\xc3\xa4n kaupunki myi laskettelukeskuksen ja vuokrasi sen alueet yksityisille yrityksille vuonna 2011.'